Օքսանա Ակինշինա

Օքսանա Ալեքսանդրովնա Ակինշինա (ռուս.՝ Оксана Александровна Акиньшина, ապրիլի 19, 1987(1987-04-19), Լենինգրադ, ՌԽՖՍՀ, ԽՍՀՄ), ռուս կինոդերասանուհի։


== Կենսագրություն ==
Օքսանա Ակինշինան ծնվել է 1987 թվականի ապրիլի 19-ին Լենինգրադում, ավտոփականագործի և հաշվապահի ընտանիքում։ Սովորել է մոդելային գործակալությունում, որի տնօրենը բոլոր աղջիկներին ստիպել է քասթինգի մասնակցել Սերգեյ Բոդրով Կրտսերի մոտ։ Օքսանա Ակինշինան լսումների գնացել է առանց խանդավառության, սակայն անցել է քասթինգը և նկարահանվել է Բոդրովի «Քույրեր» դրամայում՝ 13 տարեկանում առաջին անգամ հայտնվելով էկրաններին։ Այդ ֆիլմի համար 2001 թվականին Սոչիում տեղի ունեցած կինոփառատոնի «Նորամուտ» մրցույթում Օքսանա Ակինշինան Եկատերինա Գորինայի հետ արժանացել է մրցանակի «Դերասանական լավագույն զույգ» անվանակարգում։
Միջազգային ճանաչման է արժանացել շվեդ ռեժիսոր Լուկաս Մուդիսոնի «Ընդմիշտ Լիլյա» (անգլ.՝ Lilja 4-ever) ֆիլմում նկարահանվելուց հետո։ 2003 թվականին Օքսանա Ակինշինան նկարահանվել է նիդերլանդական «Հարավ» ֆիլմում, որում մարմնավորել է երիտասարդ աղջկա՝ միայնակ մոր, որ ապօրինի մեկնել է Նիդերլանդներ։ Ֆիլմում դերասանուհին խոսում է հոլանդերեն։ 2004 թվականին հաստատվել է, որ Օքսանա Ակինշինան «Պետական խորհրդական» ֆիլմում կկատարի Էսֆիրա Լիտվինովայի դերը, սակայն նկարահանումների առաջին օրը չի ներկայացել նկարահանման հրապարակ, և նրա փոխարեն դերը կատարել է դերասանուհի Էմիլյա Սպիվակը։ Նույն թվականին Օքսանա Ակինշինան «Բորնի առավելությունը» ֆիլմում կատարել է էպիզոդիկ դեր՝ մարմնավորելով Իրենա Նեսկիին։

«Գայլախեղդը Գորշ շների ցեղից» ֆիլմում, որ էկրան է բարձրացել 2006 թվականի դեկտեմբերի 26-ին, Օքսանա Ակինշինան կատարել է գլխավոր դերերից մեկը՝ մարմնավորելով կսեսինկա Ելենին։ 2008 թվականին նա կատարել է գլխավոր հերոսուհու դերը Վալերի Տոդորովսկու «Տարազամոլները» ֆիլմում։
2011 թվականին Օքսանա Ակինշինան «Վիսոցկի։ Շնորհակալություն, որ ողջ ես» (ռուս.՝ «Высоцкий. Спасибо, что живой») ֆիլմում մարմնավորել է գլխավոր հերոսուհուն՝ ուսանողուհի Տատյանային։ 2012 թվականին նկարահանվել է «8 առաջին ժամադրություններ» (ռուս.՝ «8 первых свиданий») ֆիլմի գլխավոր դերում, իսկ 2015 թվականին նրա շարունակությունում՝ «8 նոր ժամադրություններ» (ռուս.՝ «8 новых свиданий») ֆիլմում։


== Անձնական կյանք ==
Օքսանա Ակինշինան մինչև 15 տարեկանը հանդիպել է դերասան Ալեքսեյ Չադովի հետ, որից հետո նա համատեղ ապրել է Սերգեյ Շնուրովի հետ։ 2008 թվականին Օքսանա Ակինշինան ծանոթացել է իր առաջին ամուսնու՝ Դմիտրի Վիկտորովիչ Լիտվինովի (ծնվել է 1976 թվականի նոյեմբերի 6-ին) հետ, ով «Պլանետա Ինֆորմ» փիար-ընկերության գլխավոր տնօրենն էր։ 2009 թվականի հունիսի 2-ին ծնվել է նրանց որդին՝ Ֆիլիպը։
Օքսանա Ակինշինան հանդիպել է դերասան և երգիչ Ալեքսեյ Վորոբյովի հետ։ Նրանք բաժանվել են 2011 թվականի մայիսի սկզբին։
2013 թվականի հունվարի 15-ին Օքսանա Ակինշինան ու ամուսինը՝ կինոպրոդյուսեր Արչիլ Գելովանին, որդի են ունեցել, ում կոչել են Կոնստանտին։ 2016 թվականի հոկտեմբերին հայտնի է դարձել, որ դերասանուհին երրորդ երեխան է ունենալու, իսկ 2017 թվականի հունվարի 29-ին ծնվել է նրանց դուստրը՝ Էմմին։ 2018 թվականի օգոստոսի 18-ին հայտարարել է իր ամուսնալուծության մասին, սակայն հետագայում մնացել են միասին։


== Ֆիլմագրություն ==


== Ծանոթագրություններ ==


== Արտաքին հղումներ ==
Օքսանա Ակինշինա (անգլ.) Internet Movie Database կայքում
Օքսանա Ակինշինան rusactors.ru կայքում (ռուս.)
Оксана Акиньшина на сайте ВокругТВ
Страничка актрисы на сайте, посвящённом фильму «Сестры» Archived 2017-05-04 at the Wayback Machine.
Интервью Дмитрия Быкова с Оксаной Акиньшиной, 2007 год
Интервью Дм. Быкова с Оксаной Акиньшиной, лето 2008 года
Оксана Акиньшина © В.Высоцкий Песня про белого слона